Si zzman aqdim, tudrin n leqbayel turez tudert-nsent ɣer wansayen d leɛwayed i dǧǧan yimezwura, am tudrin akk n leqbayel taddart n Ilaḥluten mazzal-tt txeddem timecṛeṭ, deg kra n teswiɛin am wass amenzu n wenbir, mi iɛedda wansay n unzaṛ di tama nniḍen, timecreḍt tesdukul atmaten, lǧiran d leḥbab. Ad d-aɣen izgaren, ad nezlun ad ten-ferqen d tixxamin, imir yal wa ad yawi amur-is, d ansay iteẓẓun tagmat, yessawalen ɣer tdukkli, ameɣbun yesɛa amur-is ɣas ma ur ixelles ara. D ta i d tagmat, d ta i d tterbegga id tt-awi tmecṛeṭ. Awer neffeɣ si lḥerma n yimezwura nneɣ i aɣ-d-iǧǧan agerruj n wansayen inefɛen.